Broj: 711-I-2000-P-380/22-02-21

Zagreb, 23. rujna 2022.g.

**Povjerenstvo za odlučivanje o sukobu interesa** (u daljnjem tekstu: Povjerenstvo) u sastavu Nataše Novaković, kao predsjednice Povjerenstva, te Tončice Božić, Davorina Ivanjeka, Aleksandre Jozić-Ileković i Tatijane Vučetić kao članova Povjerenstva, na temelju članka 32. stavka 1. podstavka 3., 4. i 5. Zakona o sprječavanju sukoba interesa („Narodne novine“ broj 143/21, u daljnjem tekstu: ZSSI), **na zahtjev trgovačkog društva Liburnijske vode d.o.o.,** za davanjem mišljenja Povjerenstva,na 187. sjednici održanoj dana 23. rujna 2022.g. daje sljedeće

**OČITOVANJE**

1. **Sukladno odredbi članka 18. stavka 1. ZSSI-a,** **obveznik ne može istovremeno obnašati dužnost direktora trgovačkih društava Komunalac d.o.o. i Liburnijske vode d.o.o., kojima su suosnivači jedinice lokalne samouprave, i trgovačkog društva Libukom Jurdani d.o.o., kojem su suosnivači ova dva trgovačka društva, te je dužan opredijeliti se u kojem će trgovačkom društvu od tri navedena nastaviti obnašati dužnost direktora.**
2. **Sukladno članku 18. stvaku 2. ZSSI-a obveznik može istovremeno uz dužnost direktora trgovačkog društva Komunalac d.o.o. ili Liburnijske vode d.o.o. obavljati funkciju člana Nadzornog odbora društva Libukom Jurdani d.o.o., jer se radi o povezanim trgovačkim društvima.**

Obrazloženje

Zahtjev za davanjem mišljenja Povjerenstva podnijelo je trgovačko društvo Liburnijske vode d.oo. za obavljanje vodnih usluga. U Povjerenstvu je zahtjev zaprimljen 19. rujna 2022. pod poslovnim brojem 711-U-7865-P-380/22-01-5, povodom kojeg se vodi predmet broj P-380/22.

Člankom 8. stavkom 3. i stavkom 4. ZSSI-a propisano je da su obveznici dužni u slučaju dvojbe predstavlja li neko ponašanje povredu odredaba ZSSI-a zatražiti mišljenje Povjerenstva koje je potom dužno, na zahtjev obveznika, dati obrazloženo mišljenje u roku od 15 dana od dana primitka zahtjeva.

Zahtjev u ovom predmetu podnesen je od strane osobe koja nije obveznik postupanja iz članka 3. ZSSI-a, ali se njegov sadržaj odnosi na tumačenje odredbe ZSSI-a, stoga Povjerenstvo povodom podnesenog zahtjeva daje sljedeće očitovanje.

Podnositelj citira članak 18. stavak 1. i 2. ZSSI-a te navodi da su trgovačka društva Komunalac d.o.o. i Liburnijske vode d.o.o. nastala kao pravni sljednici trgovačkog društva Komunalac d.o.o. iz Opatije, sukladno zakonskoj regulativi, odnosno propisanoj nužnosti izdvajanja djelatnosti vodoopskrbe i odvodnje kao nekomunalne djelatnosti temeljem odredbi Zakona o vodama.

Nadalje, podnositelj u zahtjevu navodi da je organizacija rada tih funkcionalno povezanih društava utemeljena na načelima ekonomičnosti i učinkovitosti, te da osnovni cilj povezanih društava upravo i jest racionalizacija poslovanja i smanjenje rashoda, jer povezana društva zajedno obavljaju financijske i ekonomske poslove, odnosno opće, pravne i kadrovske poslove, čime se postižu značajne uštede koje omogućuju dodatno ulaganje u podizanje standarda i kvalitete svih javnih usluga koje društva pružaju, ali i njihovo pružanje po prihvatljivim cijenama za korisnike usluga. Osim toga, obavljanjem poslova direktora u povezanim društvima omogućena je značajna ušteda s osnove rashoda za plaću, jer ista osoba istodobno obnaša dvije funkcije direktora.

Također podnositelj navodi da je za direktora oba trgovačkog društva imenovan odlukom Skupštine društava, kao kandidat čije formalno obrazovanje, stručna znanja, vještine, radno iskustvo i profesionalni interesi u potpunosti zadovoljavaju zahtjevima traženog profila stručnjaka od strane osnivača društava te je u oba društva zaposlen na neodređeno vrijeme sa nepunim radnim vremenom (4 sata dnevno - 20 sati tjedno) temeljem menadžerskog ugovora na neodređeno vrijeme sklopljenim sa Nadzornim odborom društava. Navodi se da isti direktor ujedno obavlja i funkciju direktora trgovačkog društva Libukom d.o.o. Jurdani, tzv. „društva kćeri", koje društvo obavlja djelatnost objedinjene naplate usluga društava Komunalac d.o.o. i Liburnijske vode d.o.o.

Podnositelj ističe kako navedenu funkciju isti direktor obnaša na temelju odluke Skupštine, ali da nije ujedno i zaposlenik trgovačkog društva Libukom Jurdani d.o.o., niti prima za tu funkciju bilo kakvu naknadu. Sama procedura imenovanja detaljno je opisana Društvenim ugovorima navedenih društava, te rukovodeća pozicija podrazumijeva vrhunskog stručnjaka koji je zbog svojih stručnih znanja i vještina sposoban nositi se s izazovom donošenja strateških odluka važnih za funkcioniranje i unaprjeđenje zahtjevnog sustava, kako vodoopskrbe i odvodnje, tako i sustava prikupljanja i tretiranja otpada.

Podnositelj iznosi da je smisao ZSSI-a upravo u eliminaciji potencijalnog sukoba interesa i ostvarivanja nepripadne koristi obveznika, odnosno državnih i javnih službenika te osoba koje obnašaju bilo kakvu javnu funkciju. Navodi kako se o tome prema njegovom mišljenju u ovom slučaju nikako ne može raditi, budući da je riječ o dva trgovačka društva čija je javna djelatnost potpuno različita te ukazuje na negativna iskustva učestalih promjena članova uprave tijekom 2000.-ih godina, navodeći da bi promjena uprave u trenutnim fazama za oba društva značila veliku neizvjesnost i veliki rizik vezano za nemogućnost dovršenja projekata u roku.

Podnositelj traži mišljenje Povjerenstv aobvezuje li zabrana navedena u članku 18. stavku 1. ZSSI-a beziznimno, te da li se ista primjenjuje i na naprijed navedena povezana društva s obzirom na specifičnosti ustroja društava i činjenicu da je riječ o društvima koja su od interesa za jedinice lokalne samouprave.

Člankom 3. stavkom 1. podstavkom 40. ZSSI-a propisano je da su predsjednici i članovi uprava trgovačkih društava u kojima jedinice lokalne i područne (regionalne) samouprave imaju većinski udio te predsjednici i članovi uprava trgovačkih društava koji su u većinskom vlasništvu trgovačkih društava u kojima većinski udio ima jedinica lokalne i područne (regionalne) samouprave obveznici u smislu odredbi navedenog Zakona.

Uvidom u registar nadležnog trgovačkog suda utvrđeno je da su suosnivači trgovačkog društva Komunalac d.o.o. za obavljanje komunalnih usluga te trgovačkog društva Liburnijske vode d.o.o. za obavljanje vodnih usluga Grad Opatija, Općina Lovran, Općina Matulji i Općina Moščenička Draga. Također je uvrđeno da su ova društva suosnivači trgovačkog društva Libukom Jurdani d.o.o. za računovodstvene usluge. Ervino Mrak upisan je u sudski registar kao direktor trgovačkih društava Komunalac d.o.o., Liburnijske vode d.o.o. te Libukom Jurdani d.o.o.

Stoga je osoba koja obavlja funkciju direktora bilo kojeg od ova tri trgovačka društva obveznik u smislu odredbe članka 3. stavka 1. podstavka 40. ZSSI-a, jer su im suosnivači jedinice lokalne samouprave, odnosno trgovačka društva kojima su suosnivači jedinice lokalne samouprave.

Sukladno članku 18. stavku 1. ZSSI-a obveznici ne mogu biti članovi uprave ili upravnih odbora i nadzornih odbora trgovačkih društava, upravnih vijeća ustanova odnosno nadzornih odbora izvanproračunskih fondova niti mogu obavljati poslove upravljanja u poslovnim subjektima.

Člankom 18. stavkom 2. ZSSI-a propisano je da iznimno od stavka 1. toga članka, obveznici mogu biti članovi dvaju nadzornih odbora povezanih trgovačkih društava, ali bez prava na naknadu.

Zakonskom odredbom članka 18. stavka 1. ZSSI-a obveznicima je beziznimno zabranjeno da za vrijeme obnašanja dužnosti istodobno budu članovi u upravama dvaju trgovačkih društava, neovisno o tome radi li se o trgovačkom društvu u vlasništvu tijela javne vlasti ili privatne osobe, pri čemu mogu iznimno, ali bez prava na naknadu, biti članovi nadzornog odbora povezanog trgovačkog društva.

Slijedom navedenog, obveznik ne može istovremeno obnašati dužnost direktora trgovačkih društava Komunalac d.o.o., Liburnijske vode d.o.o. i Libukom Jurdani d.o.o., te je dužan opredijeliti se u kojem će konkretno trgovačkom društvu od tri navedena nastaviti obnašati dužnost direktora.

Člankom 8. stavkom 1. ZSSSI-a propisano je da je obveznik dužan urediti svoje privatne poslove kako bi se spriječio predvidljivi sukob interesa, u pravilu u roku od 60 dana od dana izbora ili imenovanja na javnu dužnost, te je s obzirom na na navedeno dužan podnijeti ostavke na mjesto direktora u dva trgovačka društva u kojima obnaša navedenu dužnost te iste ostavke dostaviti Povjerenstvu.

Ukazuje se da obveznik, sukladno članku 18. stvaku 2. ZSSI-a, može istovremeno uz obavljanje funkcije direktora trgovačkog društva Komunalac d.o.o. ili Liburnijske vode d.o.o., ukoliko u jednom od njih nastavi obnašati dužnost direktora, obavljati funkciju člana Nadzornog odbora društva Libukom Jurdani d.o.o. kojem su ova dva društva suosnivači, jer se radi međusobno povezanim trgovačkim društvima.

Slijedom svega navedenog, Povjerenstvo je dalo očitovanje kao što je navedeno u izreci ovog akta.

 PREDSJEDNICA POVJERENSTVA

 Nataša Novaković, dipl. iur.

Dostaviti:

1. Liburnijske vode d.o.o., Liburnijska 2, 51 414 Ičići
2. Objava na internetskoj stranici Povjerenstva
3. Pismohrana